CELEX: 32022D0552
Language: sl
Date: 2022-04-04 00:00:00
Title: Izvedbeni sklep Komisije (EU) 2022/552 z dne 4. aprila 2022 o določitvi, da nacionalne borze vrednostnih papirjev Združenih držav Amerike, ki so registrirane pri komisiji za vrednostne papirje in borzo, izpolnjujejo pravno zavezujoče zahteve, ki so enakovredne zahtevam iz naslova III Direktive 2014/65/EU, ter so predmet učinkovitega nadzora in izvrševanja (Besedilo velja za EGP)

6.4.2022   
               
               
                  SL
               
               
                  Uradni list Evropske unije
               
               
                  L 107/85
               
            
         IZVEDBENI SKLEP KOMISIJE (EU) 2022/552
         z dne 4. aprila 2022
         o določitvi, da nacionalne borze vrednostnih papirjev Združenih držav Amerike, ki so registrirane pri komisiji za vrednostne papirje in borzo, izpolnjujejo pravno zavezujoče zahteve, ki so enakovredne zahtevam iz naslova III Direktive 2014/65/EU, ter so predmet učinkovitega nadzora in izvrševanja
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) in zlasti člena 2a(2) Uredbe,
         ob upoštevanju naslednjega:
         
                     (1)
                  
                  
                     Iz opredelitve pojmov „izvedeni finančni instrument OTC“ in „pogodba o izvedenih finančnih instrumentih OTC“ iz člena 2, točka 7, Uredbe (EU) št. 648/2012 izhaja, da so finančni instrumenti, ki niso izvedeni finančni instrumenti OTC, pogodbe o izvedenih finančnih instrumentih, s katerimi se trguje na reguliranem trgu, kot je opredeljen v členu 4(1), točka 21, Direktive 2014/65/EU Evropskega parlamenta in Sveta (2), ali na trgu tretje države, ki se šteje za enakovrednega reguliranemu trgu v skladu s členom 2a Uredbe (EU) št. 648/2012. Zato bi bilo treba za namene Uredbe (EU) št. 648/2012 pogodbe o izvedenih finančnih instrumentih, s katerimi se trguje na trgu tretje države, ki se šteje za enakovrednega reguliranemu trgu, razvrstiti kot finančne instrumente, ki niso izvedeni finančni instrumenti OTC.
                  
               
                     (2)
                  
                  
                     V skladu s členom 2a Uredbe (EU) št. 648/2012 se trg tretje države šteje za enakovrednega reguliranemu trgu, kadar izpolnjuje pravno zavezujoče zahteve, ki so enakovredne zahtevam iz naslova III Direktive 2014/65/EU, ter je predmet stalnega učinkovitega nadzora in izvrševanja v tej tretji državi. Zato bi bilo treba oceniti, ali nacionalne borze vrednostnih papirjev (v nadaljnjem besedilu: NBVP), ki imajo sedež v ZDA in so pod nadzorom komisije za vrednostne papirje in borzo (v nadaljnjem besedilu: SEC), izpolnjujejo te zahteve.
                  
               
                     (3)
                  
                  
                     Ta ocena enakovrednosti je omejena na NBVP, navedene v Prilogi k temu sklepu, in tako zajema izvedene finančne instrumente, s katerimi se trguje na teh borzah in katerih kliring opravijo CNS, ki jih priznava ESMA.
                  
               
                     (4)
                  
                  
                     V oddelku 3(a)(1) Zakona o borzi vrednostnih papirjev iz leta 1934 (v nadaljnjem besedilu: zakon o borzi) je borza opredeljena kot vsaka organizacija, združenje ali skupina oseb, ki je, vzdržuje ali zagotavlja trg ali sisteme, na katerih se združujejo kupci in prodajalci vrednostnih papirjev ali se kako drugače izvajajo naloge, povezane z vrednostnimi papirji, ki jih po navadi izvaja borza vrednostnih papirjev. V pravilu 3b-16 SEC je pojem borza nadalje opredeljen kot organizacija, združenje ali skupina oseb, ki združuje naročila za vrednostne papirje več kupcev in prodajalcev ter uporablja vzpostavljene metode, ki niso diskrecijske (bodisi z zagotavljanjem sistema trgovanja ali določitvijo pravil), v skladu s katerimi se taka naročila povezujejo, kupci in prodajalci, ki jih sklepajo, pa se dogovorijo o pogojih trgovanja. Borza mora torej upravljati večstranski sistem v skladu z nediskrecijskimi pravili.
                  
               
                     (5)
                  
                  
                     V skladu z oddelkom 19(a)(1) zakona o borzi mora biti borza, preden lahko začne poslovati, registrirana pri SEC kot NBVP. Če SEC ugotovi, da so zahteve, ki veljajo za prosilca, izpolnjene, odobri registracijo. Če te zahteve niso izpolnjene, mora SEC zavrniti registracijo. Zakon o borzi zahteva tudi, da ima borza vzpostavljene ureditve za obravnavanje vseh vrst ravnanja in dejavnosti, ki jih želi prosilec opravljati. V skladu z zakonom o borzi je stalno izpolnjevanje zahtev glede prvotne registracije pogoj za nadaljnjo registracijo NBVP. Tako morajo registrirane NBVP vzdrževati pravila, politike in postopke, skladne z njihovimi zakonskimi obveznostmi, ter biti zmožne neprekinjeno izvajati svoje naloge.
                  
               
                     (6)
                  
                  
                     Zakon o borzi nadalje določa, da morajo NBVP svojim članom zagotoviti nepristranski dostop do svojih trgov in storitev. Merila za dostop morajo biti pregledna ter se ne smejo uporabljati nepošteno in diskriminatorno. Tako morajo imeti registrirane NBVP jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način in so prosto prenosljivi. V skladu z oddelkom 19 in pravilom 19b-4 zakona o borzi imajo tako borze opcij kot tudi borze lastniških vrednostnih papirjev standarde za kotiranje na borzi, ki so pod nadzorom SEC. Izdajatelji vrednostnih papirjev, ki so podlaga pri opcijah, ki kotirajo na borzi, morajo zaradi pravil SEC in standardov za kotiranje na borzi pravočasno razkriti informacije, ki bi bile za vlagatelje pomembne ali bi verjetno pomembno vplivale na ceno vrednostnih papirjev. Na NBVP ne smejo kotirati nobeni vrednostni papirji izdajatelja, ki ne izpolnjuje zahtev revizijskega odbora iz pravil SEC. NBVP ne more registrirati vrednostnih papirjev, ki so podlaga pri opcijah, ki kotirajo na borzi ter za katere informacije o vrednostnih papirjih in izdajatelju niso javno dostopne. Pravilo 9b-1 SEC določa tudi, da morajo trgi opcij pripraviti dokument z razkritji o opcijah z določenimi informacijami o značilnostih in tveganjih opcij, s katerimi se trguje na borzi. Navedeni dokument morajo borzni posredniki, ki trgujejo za svoj ali tuj račun, zagotoviti strankam, še prej pa ga je treba vložiti pri SEC. Poleg tega je izdajatelj opcij, ki kotirajo na borzi, družba Options Clearing Corporation (v nadaljnjem besedilu: OCC). Slednja je registrirana pri SEC kot klirinška družba in samoregulativna organizacija. OCC mora spoštovati člen 17A zakona o borzi, ki med drugim zahteva, da so pravila OCC na splošno oblikovana tako, da ščitijo vlagatelje in javni interes. Pravila OCC so pod nadzorom SEC v skladu z oddelkom 19 zakona o borzi in pravilom 19b-4 SEC. V skladu z oddelkom 806(e) Zakona o Dodd-Frankovi reformi Wall Streeta in varstvu potrošnikov iz leta 2010 ter pravilom 19b-4 SEC so pod nadzorom SEC tudi spremembe, ki jih OCC namerava uvesti glede svojih pravil, operacij ali postopkov in ki bi lahko pomembno vplivale na naravo ali stopnjo tveganja, ki ga predstavlja OCC. Pravilo 17Ad-22(c) SEC določa, da mora OCC javno razkriti letne revidirane računovodske izkaze. Poleg tega pravilo 17Ad-22(e)(23) SEC zahteva, da OCC izvršuje politike in postopke, ki med drugim zagotavljajo javno razkritje vseh ustreznih pravil in bistvenih postopkov, vključno s ključnimi vidiki svojih pravil in postopkov glede upravljanja neplačil, osnovnih podatkov o obsegu in vrednostih transakcij ter celovitega opisa svojih bistvenih pravil, politik in postopkov glede svojega pravnega okvira, okvira upravljanja, okvira obvladovanja tveganj in poslovnega okvira. Pooblastila SEC, da v določenih okoliščinah začasno ustavi trgovanje in izda izredne odredbe ter da ščiti javni interes in vlagatelje, zagotavljajo urejeno trgovanje z vrednostnimi papirji na NBVP. Ameriški regulativni okvir vključuje tudi zahteve glede preglednosti pred trgovanjem in po njem za pravočasno zagotavljanje informacij udeležencem na trgu.
                  
               
                     (7)
                  
                  
                     NBVP ob registraciji pri SEC postane samoregulativna organizacija (v nadaljnjem besedilu: SRO). Samoregulacija posrednikov na trgu prek sistema SRO je eden od bistvenih elementov ameriškega regulativnega okvira. SRO so predvsem odgovorne za določitev pravil, po katerih njihovi člani poslujejo, in za spremljanje načinov, na katere ti poslujejo. NBVP kot SRO spremljajo in zagotavljajo skladnost svojih članov in oseb, povezanih z njimi, z zakonom o borzi, pravili in predpisi po tem zakonu ter lastnimi pravili. Če člani ne ravnajo skladno s pravili NBVP, morajo NBVP obravnavati vsako morebitno kršitev pravil trga ali zveznih zakonov o vrednostnih papirjih, ki jo storijo njihovi člani. Prav tako morajo o pomembnih kršitvah poročati SEC.
                  
               
                     (8)
                  
                  
                     Zato pravno zavezujoče zahteve za NBVP, ki imajo dovoljenje v ZDA, ki so določene v pravnem okviru za delovanje NBVP, zagotavljajo rezultate, ki so v bistvu enakovredni zahtevam iz naslova III Direktive 2014/65/EU, na naslednjih področjih: postopek odobritve, zahteve glede opredelitev, dostop do priznanih borz, organizacijske zahteve, sprejem finančnih instrumentov v trgovanje, začasna ustavitev trgovanja s finančnimi instrumenti in njihov umik iz trgovanja, nadzor skladnosti in dostop do ureditev kliringa in poravnav.
                  
               
                     (9)
                  
                  
                     Zato je Komisija sklenila, da so pravno zavezujoče zahteve za NBVP s sedežem v ZDA enakovredne zahtevam iz naslova III Direktive 2014/65/EU.
                  
               
                     (10)
                  
                  
                     Kar zadeva učinkovit nadzor, sta glavna akta primarne zakonodaje, s katerima se vzpostavlja pravno izvršljiva ureditev za trgovanje z vrednostnimi papirji v ZDA, Zakon o vrednostnih papirjih iz leta 1933 (v nadaljnjem besedilu: zakon o vrednostnih papirjih) in zakon o borzi. Zakon o borzi daje SEC široko pristojnost v zvezi z vsemi vidiki sektorja vrednostnih papirjev, vključno s pooblastilom za registracijo, urejanje in nadziranje borznih posrednikov, ki trgujejo za svoj ali tuj račun, oseb, pristojnih za prenos, klirinških agencij ter ameriških SRO, med katere spadajo NBVP.
                  
               
                     (11)
                  
                  
                     Zakon o borzi tudi opredeljuje in prepoveduje določene vrste ravnanj na trgih ter SEC zagotavlja disciplinska pooblastila nad reguliranimi subjekti in osebami, povezanimi z njimi. Poleg tega SEC pooblašča, da od družb z vrednostnimi papirji, s katerimi se javno trguje, zahteva, naj redno sporočajo informacije. Samoregulacija posrednikov na trgu prek sistema SRO je eden od bistvenih elementov ameriškega regulativnega okvira. V skladu z ameriškim regulativnim okvirom so SRO kot regulatorji odgovorne predvsem za določanje in spremljanje pravil, v skladu s katerimi njihovi člani poslujejo.
                  
               
                     (12)
                  
                  
                     Z zakonom o borzi se od vseh registriranih NBVP zahteva, da morajo biti zmožne zagotavljati skladnost svojih članov in oseb, povezanih z njimi, z zakonom o borzi, pravili in predpisi po tem zakonu ter lastnimi pravili. SEC v okviru stalnega nadzora NBVP ocenjuje zmožnost vsake borze, da nadzoruje svoje člane in njihove dejavnosti trgovanja. NBVP mora prav tako obvezno obravnavati vsako morebitno kršitev pravil trga ali zveznih zakonov o vrednostnih papirjih, ki jo storijo njeni člani, in o njej poročati SEC.
                  
               
                     (13)
                  
                  
                     Vsaka NBVP je v okviru svoje naloge, da zagotavlja skladnost svojih članov s pravili, odgovorna za preiskovanje morebitnih kršitev zakona o borzi ter pravil in predpisov, sprejetih po tem zakonu, ter sprejetje disciplinskih ukrepov. SEC lahko po lastni presoji prav tako preiskuje in preganja vse kršitve zakona o borzi ter pravil in predpisov, sprejetih po tem zakonu. Poleg tega SEC pregleduje pravila SRO. V skladu z oddelkom 19(h) zakona o borzi lahko SEC naloži sankcije za SRO, ki brez razumne utemeljitve ali opravičila niso zagotovile skladnosti člana ali osebe, povezane z njim, s katerim koli pravilom SRO.
                  
               
                     (14)
                  
                  
                     V skladu z oddelkom 21 zakona o borzi lahko SEC preiskuje kršitve pravil SRO in naloži sankcije zoper člane SRO, ki kršijo ta pravila. SEC v okviru stalnega nadzora SRO ocenjuje zmožnost vsake NBVP, da nadzoruje svoje člane in njihove dejavnosti trgovanja. NBVP morajo SEC sporočiti vsako spremembo pravil.
                  
               
                     (15)
                  
                  
                     SEC ima, kar zadeva učinkovito izvrševanje, široko pristojnost za preiskovanje dejanskih ali morebitnih kršitev ameriških zveznih zakonov o vrednostnih papirjih, vključno z zakonom o borzi in pravili, sprejetimi po tem zakonu. SEC lahko v skladu s svojimi nadzornimi pooblastili od reguliranih subjektov pridobi evidence. Poleg tega lahko v skladu s svojo pristojnostjo za izdajo sodnih pozivov katero koli osebo ali subjekt kjer koli v ZDA prisili k predložitvi dokumentov ali pričanju. SEC ima pristojnost za sprejem izvršilnih ukrepov, in sicer tako, da pri zveznih okrožnih sodiščih vloži civilno tožbo ali pred upravnim sodnikom SEC začne upravni postopek zaradi kršitev ameriških zveznih zakonov o vrednostnih papirjih, vključno s trgovanjem z notranjimi informacijami in tržno manipulacijo. V civilnih tožbah lahko SEC zahteva povrnitev nezakonito pridobljenega dobička, obresti za obdobje do izdaje sodbe, civilne denarne kazni, prepovedi in druge dodatne ukrepe, vključno z zahtevo po predložitvi popolnih evidenc v zvezi s predmetom tožbe s strani toženca.
                  
               
                     (16)
                  
                  
                     Pri upravnih ukrepih lahko sankcije vključujejo graje, omejitve dejavnosti, civilne kazni poleg povrnitve nezakonito pridobljenega dobička ali prepovedi v zvezi s posamezniki ali preklic registracije subjekta. SEC ima pooblastila, da zaradi neukrepanja ali neustreznega opravljanja zahtevanih nalog izvede izvršilni ukrep proti SRO. Poleg tega je pooblaščena za usklajevanje svojih izvršilnih ukrepov z ustreznimi domačimi in mednarodnimi organi kadar koli med preiskavo, vključno s predložitvijo zadeve ameriškemu ministrstvu za pravosodje v kazenski pregon ali drugim kazenskim ali regulativnim organom v ukrepanje. SEC je tudi pooblaščena, da si z ustreznimi domačimi in mednarodnimi organi izmenjuje nejavne informacije.
                  
               
                     (17)
                  
                  
                     Ameriški pravni in nadzorni okvir zagotavlja tudi preglednost in celovitost trga, in sicer s preprečevanjem zlorabe trga v obliki trgovanja z notranjimi informacijami in tržne manipulacije. Navedeni pravni in nadzorni okvir prepoveduje ravnanje, ki bi lahko povzročilo izkrivljanje delovanja trgov, vključno s tržno manipulacijo in sporočanjem napačnih ali zavajajočih informacij. Navedeni pravni in nadzorni okvir tudi pooblašča SEC, da sprejme izvršilne ukrepe proti takemu ravnanju.
                  
               
                     (18)
                  
                  
                     Komisija je zato sklenila, da za NBVP veljata stalen učinkovit nadzor in izvrševanje v ZDA.
                  
               
                     (19)
                  
                  
                     Zato se pogoji iz člena 2a Uredbe (EU) št. 648/2012 štejejo za izpolnjene v zvezi z NBVP, ki jim je v ZDA izdala dovoljenje in jih nadzoruje SEC.
                  
               
                     (20)
                  
                  
                     Ta sklep temelji na pravno zavezujočih zahtevah za NBVP, ki veljajo v ZDA v času sprejetja tega sklepa. Komisija bo v sodelovanju z ESMA še naprej redno spremljala nadzorne in izvršilne ureditve za NBVP ter izpolnjevanje pogojev, na podlagi katerih je bil sprejet ta sklep.
                  
               
                     (21)
                  
                  
                     Redni pregled pravnih in nadzornih ureditev, ki se uporabljajo za NBVP v ZDA ne posega v možnost Komisije, da kadar koli izvede poseben pregled, če mora zaradi razvoja dogodkov ponovno oceniti enakovrednost, odobreno s tem sklepom. Takšna ponovna ocena bi lahko privedla do razveljavitve tega sklepa.
                  
               
                     (22)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Za namene člena 2, točka 7, Uredbe (EU) št. 648/2012 nacionalne borze vrednostnih papirjev Združenih držav Amerike, ki so registrirane pri komisiji za vrednostne papirje in borzo ter navedene v Prilogi k temu sklepu, izpolnjujejo pravno zavezujoče zahteve, ki so enakovredne zahtevam iz naslova III Direktive 2014/65/EU, ter so predmet učinkovitega nadzora in izvrševanja.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 4. aprila 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
      
      
         
            PRILOGA
            
               Nacionalne borze vrednostnih papirjev, ki so registrirane pri ameriški komisiji za vrednostne papirje in borzo ter se štejejo za enakovredne reguliranim trgom:
            
            
                        (a)
                     
                     
                        BOX Exchange LLC,
                     
                  
                        (b)
                     
                     
                        Cboe BZX Exchange, Inc.,
                     
                  
                        (c)
                     
                     
                        Cboe C2 Exchange, Inc.,
                     
                  
                        (d)
                     
                     
                        Cboe EDGX Exchange, Inc.,
                     
                  
                        (e)
                     
                     
                        Cboe Exchange, Inc.,
                     
                  
                        (f)
                     
                     
                        Miami International Securities Exchange, LLC,
                     
                  
                        (g)
                     
                     
                        MIAX Emerald, LLC,
                     
                  
                        (h)
                     
                     
                        MIAX PEARL, LLC,
                     
                  
                        (i)
                     
                     
                        Nasdaq GEMX, LLC,
                     
                  
                        (j)
                     
                     
                        Nasdaq ISE, LLC,
                     
                  
                        (k)
                     
                     
                        Nasdaq BX, Inc.,
                     
                  
                        (l)
                     
                     
                        Nasdaq MRX, LLC,
                     
                  
                        (m)
                     
                     
                        Nasdaq PHLX, LLC,
                     
                  
                        (n)
                     
                     
                        Nasdaq Options Market, LLC,
                     
                  
                        (o)
                     
                     
                        NYSE American Options, LLC, in
                     
                  
                        (p)
                     
                     
                        NYSE Arca, Inc.